નવી દિલ્હી: દેશમાં પાછલા એક મહિનાથી જ્વેલર્સ હડતાળ પર છે. સોનાની જ્વેલરી અને સિક્કાની ખરીદી કરનારાઓ મુશ્કેલી અનુભવી રહ્યા છે ત્યારે સોનાના સિક્કાની ખરીદી કરનારાઓ માટે સારા સમાચાર એ છે કે હવે સોનાના સિક્કા પોસ્ટ ઓફિસમાંથી પણ ઉપલબ્ધ થશે. એમએમટીસીના અધિકારીઓના જણાવ્યા પ્રમાણે પોસ્ટ વિભાગ સાથે આ અંગે એક જલદીથી સમજૂતી કરવામાં આવશે. આ સિવાય સ્ટેટ બેન્ક ઓફ ઇન્ડિયા, યુકો બેન્ક અને આઇસીઆઇસીઆઇ બેન્કની કેટલીક શાખા દ્વારા પણ સોનાના સિક્કાનું વેચાણ કરવાની વાતચીત ચાલી રહી છે.